গ্রন্থিকে সাক্ষাৎকার দেওয়ার জন্যে সামান্য কিছু দক্ষিণা পৌঁছোল স্বাগতালক্ষ্মী দাশগুপ্তেরও ঠিকানায়, আর তারপর আমরা পেলাম ফোন। গলাটা এখনও কানে লেগে আছে: জানেন, অনেক অনুষ্ঠান করে থাকি, অনেক চেকও জমা পড়ে আমার অ্যাকাউন্টে। কিন্তু এইরকম ভালোলাগা মন ভরিয়ে দেয়নি কখনও। এই চেকটা কখনও ভাঙানো সম্ভব হবে না আমার পক্ষে, যত্ন করে তুলে রেখে দেব। পকেটের পয়সা দিয়ে কষ্টেসৃষ্টে পত্রিকা করেন, কিন্তু একজন শিল্পীর পরিশ্রমের দাম যে আছে, তার সময়ের মূল্য থাকে কিছুটা, শত অসুবিধের মধ্যেও ভোলেননি বলে ধন্যবাদ আপনাদের।